**Съобщение**

Във връзка с постъпило уведомление за инвестиционно предложение: „Производствени и складови дейности, бетонов център и асфалтова база“, в поземлен имот с идент. 12259.438.181, земл. гр. Враца, общ. Враца, обл. Враца, с възложител: „ИГВА ТРЕЙД“ ЕООД, гр. Враца, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда изграждане на:

* бетонов център на площ около 315 кв.м.;
* асфалтова база на площ около 1100 кв.м.;
* хале за инвентар и техника с РЗП около 1200 кв.м.;
* обособяване на паркинг за около 50 паркоместа за камиони.

ИП ще се реализира в поземлен имот с идент. 12259.438.181, с площ: 19 936 кв.м., с трайно предназначение на територията: „урбанизирана“, НТП; „за друг вид производствен, складов обект“, земл. гр. Враца, общ. Враца, обл. Враца.

Предвижда се бетоновия център да бъде снабден с: команден център, силози за цимент, бункер за инертни материали (цимент, инертни материали), които от своя страна се смесват в смесител. Съхранението на инертните материали ще бъде в бетонови клетки по фракции, на площ от 400 кв.м. Бетоновият възел ще бъде с производителност от около 80 куб./ч., мощност 75 kW.

В асфалтовата база ще бъдат монтирани циклони сепаратори при смесителя. Базата ще бъде захранвана с гориво газ – бутилкова инсталация. Асфалтовата база ще бъде снабдена с команден център, бункер за инертни материали, вертикални цистерни за битума – 2 бр. по 50 куб.м. всяка. Предвижда се да е с капацитет около 60-80 тона/час, инсталирана мощност 280 kW.

Предвижда се монтиране на пречиствателни съоръжения за намаляване на емисиите на вредни вещества, изпускани в атмосферния въздух от дейността на обекта.

Представени са резултати от математическо моделиране на дисперсията на емисиите на вредни вещества в приземния атмосферен слой, направено по утвърдена от Министъра на околната среда и водите "Методика за изчисляване на височината на изпускащите устройства, разсейването и очакваните концентрации на замърсяващи вещества в приземния слой на атмосферата" (методика PLUME) показващи, че въздействието върху качеството на атмосферния въздух в района от дейността на инсталацията ще бъде незначително, с локален обхват, тъй като максималните еднократни и максималните средногодишни приземни концентрации на замърсителите (ФПЧ10, NOX, SOX, CO) ще бъдат многократно по-ниски от допустимите норми (съгласно Наредба №12 за норми на серен диоксид, азотен диоксид, фини прахови частици, олово, бензен, въглероден оксид и озон в атмосферния въздух).

При асфалтовата база ще има бетонови клетки за съхранение на инертни материали. Ще има и два броя клетки за отпадъчен асфалт от пътна настилка, формиран от нейния ремонт, който ще се влага в производството на асфалт. Транспортирането до производствената площадка ще се извършва от лицензирана фирма.

Генерираните при реализацията на ИП строителни отпадъци ще се събират в специализирани контейнери за целта.

Битовите отпадъци ще се събират в контейнери и извозват на депо от съответната фирма обслужваща населеното място.

Съгласно представената информация се предвижда вода за производствени нужди да се осигури от съществуващ в имота подземен водоизточник, който предстои да бъде регистриран.

Формираните битови отпадъчни води от обекта ще преминават през локално пречиствателно съоръжение и ще се заустват във водоплътна изгребна яма.

Предвижда се захранване на обекта с ел. енергия, като се предвижда изграждане на трафопост и подземна кабелна линия 20 kV. Дължината на трасето е 716, 25 м., в съответствие с одобрен ПУП-ПП (с Решение №663 от Протокол №44/ 28.06.2022 г. на Общински съвет – Враца). Трасето е разположено в сервитута на съществуващ земеделски път.

Не се предвиждат дейности по изграждане на нова или промяна на съществуващата пътна инфраструктура.

Инвестиционното предложение попада в обхвата на т. 6, б. „в” - “съоръжения за съхраняване на нефт, нефтопродукти и химически вещества” на Приложение №2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца становище на БДДР – Плевен с изх. № ПУ-01-44-(1)/02.02.2024г. (копие от което Ви се предоставя за съобразяване):

- реализирането на ИП е допустимо спрямо целите за опазване на околната среда, заложени в ПУРБ 2016 – 2021 г., при спазване на мерките и законовите изисквания посочени в становището;

- ИП е допустимо спрямо ПУРН 2016 – 2021 г. Предвидените дейности не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016-2021г.;

- реализацията на ИП е допустима спрямо целите и мерките, определени в ПУРБ и ПУРН в ДРБУ, и не се очаква да окаже негативно въздействие върху водите и водните екосистеми, при спазване на мерките и законовите изисквания посочени в горецитираното становище.

**ІІ. По отношение на изискванията на чл.31 от Закона за биологичното разнообразие (ЗБР):**

Имотът, предмет на ИП, **не засяга** защитени територии по смисъла на Закона за защитените територии /ЗЗТ/ и **не попада** в обхвата на защитени зони съгласно Закона за биологичното разнообразие /ЗБР/.

Най-близо разположената защитена зона, на 3,300 км е BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (обн. ДВ, бр. 19/2021 г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Враца и БДДР-Плевен.

/отговорено на 14.03.2024г./